**Ministru kabineta noteikumu projekta “Grozījumi Ministru kabineta 2020. gada 2. jūnija noteikumos Nr. 333 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Baltijas pētniecības programma” un aktivitātes “Stipendijas” īstenošanas noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Noteikt Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas "Pētniecība un izglītība" aktivitātes "Baltijas pētniecības programma" un aktivitātes "Stipendijas" (turpmāk – Programma) Programmas ieviešanas aģentūras funkciju pārņemšanas datuma maiņu, efektīvu Programmas finansējuma izmantošanu un izvirzītā mērķa un iznākumu sasniegšanu.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā (7. panta (2) daļa), izņemot noteikumu projekta 12.1., 12.2. apakšpunkta izteikšanu jaunā redakcijā, papildināšanu ar 14.1 punktu, 24. punkta, 26.2.1. un 26.2.2.  apakšpunkta izteikšanu jaunā redakcijā, kas minēti noteikumu projekta 10. punktā, ar ko [Noteikumi](https://likumi.lv/ta/id/315147-eiropas-ekonomikas-zonas-finansu-instrumenta-un-norvegijas-finansu-instrumenta-2014-2021-nbspgada-perioda-programmas-petnieciba) papildināti ar 36. punktu). |
|  | | |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības uz zinātnes ministrija (turpmāk – Ministrija), ievērojot Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības likuma 15. panta 12. punktā noteikto deleģējumu, ir izstrādājusi Ministru kabineta noteikumu projektu “Grozījumi Ministru kabineta 2020. gada 2. jūnija noteikumos Nr. 333 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Baltijas pētniecības programma” un aktivitātes “Stipendijas” īstenošanas noteikumi”” (turpmāk – noteikumu projekts), lai nodrošinātu atbilstību Ministru kabineta 2020. gada 1. aprīļa rīkojuma Nr. 151 “Par Izglītības un zinātnes ministrijas padotībā esošo valsts pārvaldes iestāžu reorganizāciju un likvidāciju” (turpmāk – Rīkojums Nr. 151) 1.1. apakšpunktam.  Vienlaikus noteikumu projekts izstrādāts, pamatojoties uz Eiropas Ekonomikas zonas finanšu instrumenta un Norvēģijas finanšu instrumenta biroja (turpmāk – Finanšu instrumenta birojs) 2020. gada 6. oktobrī veiktajām izmaiņām Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada periodam Pamatrādītāju vadlīnijās[[1]](#footnote-2) (turpmāk – Pamatrādītāju vadlīnijas) attiecībā uz Programmas aktivitāšu sasniedzamajiem rezultātiem un iznākumiem un to rādītājiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 2. jūnija noteikumi Nr. 333 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Baltijas pētniecības programma” un aktivitātes “Stipendijas” īstenošanas noteikumi” (turpmāk – Noteikumi Nr. 333) nosaka datumu, no kura Programmas ieviešanas aģentūras (turpmāk – aģentūra) funkcijas, kuras šobrīd pilda Valsts izglītības attīstības aģentūra, sāks pildīt Latvijas Zinātnes padome. Ministrija izstrādājusi noteikumu projektu, lai Baltijas pētniecības programmas aģentūras funkciju pārņemšana noritētu saskaņā ar Rīkojuma Nr. 151 1.1. apakšpunktu, ar kuru dots uzdevums: ar 2022. gada 1. janvāri reorganizēt izglītības un zinātnes ministra pakļautībā esošo tiešās pārvaldes iestādi – Valsts izglītības attīstības aģentūru, cita starpā nododot funkciju – nodrošināt aģentūras funkciju izpildi attiecībā uz Baltijas pētniecības programmu – Latvijas Zinātnes padomei.  Baltijas Pētniecības programmas projektu līgumos, kas būs noslēgti pirms 2022. gada 1. janvāra, tiks veikti grozījumi, mainot līgumslēdzēja pusi no Valsts izglītības attīstības aģentūras uz Latvijas Zinātnes padomi, nemainot pārējos līguma nosacījumus.  Programmas aktivitātes “Stipendijas” projektu līgumos grozījumi nebūs nepieciešami, jo Valsts izglītības attīstības aģentūra pildīs aģentūras funkcijas attiecībā uz šo aktivitāti līdz Programmas beigām.  Noteikumu projekta 2. punkts paredz finansējuma pārdali no Programmas aktivitātes “Stipendijas” uz Baltijas pētniecības programmu, kuras atklātā konkursā (konkursa izsludināšanas datums: 2020. gada 19. augusts, projektu pieteikumu iesniegšanas datums: 2020. gada 19. oktobris) iesniegto projektu iesniegumu skaits un finansējuma kopsumma, salīdzinot ar aktivitāti “Stipendijas”, bija daudzreiz augstāka (saņemts 81 projekta pieteikums ar iesniegto projektu finansējuma kopsummu 75 954 705 *euro* apmērā pie pieejamā finansējuma 7 541 272 *euro*, turpretī aktivitātes “Stipendijas” atklātā konkursā (konkursa izsludināšanas datums: 2021. gada 10. februāris, projektu pieteikumu iesniegšanas datums: 2021. gada 12. aprīlis) saņemti tikai pieci projekta iesniegumi ar iesniegto projektu finansējuma kopsummu 296 225 *euro* apmērā pie pieejamā finansējuma 1 582 866 *euro*). Viens no ierobežojošiem aktivitātes “Stipendijas” faktoriem ir Covid-19 infekcijas uzliesmojumi, kas rezultējušies globālā pandēmijā, būtiski ierobežojot mobilitātes iespējas studējošajiem, akadēmiskajam un administratīvajam personālam, mazinot potenciālo projekta iesnieguma iesniedzēju – Latvijas augstskolu, un to partneru – Islandes, Lihtenšteinas Firstistes un Norvēģijas Karalistes augstskolu, atsaucību atklātam konkursam, kas paredz fizisku mobilitāti. Līdz ar ko rodas risks neapgūt aktivitātes “Stipendijas” kopējo pieejamo finansējumu pilnā apmērā, nesasniedzot daļu Programmas sasniedzamo iznākumu un rezultātu rādītājus. Lai nodrošinātu Programmas mērķu un rezultātu sasniegšanu, Ministrija rosina aktivitātes “Stipendijas” kopējā pieejamā finansējuma – 1 582 866 *euro –* pārdali 1 000 000 *euro* apmērā uz Baltijas pētniecības programmu, kā rezultātā Baltijas pētniecības programmas kopējais pieejamais finansējums pieaugs no 7 541 272 *euro* uz 8 541 272 *euro*. Paredzēts, ka papildus iegūto finansējumu Programmas komiteja piešķir Baltijas pētniecības programmas konkursa (konkursa izsludināšanas datums: 2020. gada 19. augusts, projektu pieteikumu iesniegšanas datums: 2020. gada 19. oktobris) rezerves saraksta projekta, ar augstāko atklātā konkursa projektu iesniegumu vērtēšanā piešķirto kopējo punktu skaitu, īstenošanai.  Minētā finansējuma pārdale ar elektroniskā pasta starpniecību 2021. gada 22. aprīlī saskaņota ar Finanšu instrumenta biroju, 2021. gada 23.aprīlī ar programmas donorvalsts partneri – Norvēģijas pētniecības padomi un 2021. gada 19. maijā – ar Programmas komiteju un sadarbības komiteju. Vienlaikus ir sagatavoti priekšlikumi Programmas līguma grozījumiem.  Precizējumi Latvijas Republikas un Īslandes, Lihtenšteinas Firstistes un Norvēģijas Karalistes saprašanās memoranda par Eiropas Ekonomikas zonas finanšu instrumenta ieviešanu 2014.–2021. gadā B pielikumā (pieņemts un apstiprināts ar Ministru kabineta 2017. gada 5. decembra noteikumiem Nr. 712 “Par Latvijas Republikas un Īslandes, Lihtenšteinas Firstistes un Norvēģijas Karalistes saprašanās memorandu par Eiropas Ekonomikas zonas instrumenta ieviešanu 2014.–2021. gadā”) tiks veikti, Finanšu ministrijai un Finanšu instrumenta birojam apmainoties ar oficiālām vēstulēm.  Noteikumu projekta 3. punkts paredz procedūru gadījumā, kad 1 milj. eiro liels finansējums (noteikumu projekta 2. punkts) ir pārdalīts no Programmas aktivitātes “Stipendijas” uz Baltijas pētniecības programmu. Šo finansējuma palielinājumu piešķir Baltijas pētniecības programmas atklātā projektu iesniegumu konkursa projekta iesnieguma iesniedzējam, kura projekta iesniegums ir iekļauts projektu iesniegumu rezerves sarakstā. Skaidrojam, ka [Baltijas pētniecības programmas konkursa nolikuma](https://eeagrants.lv/petnieciba-un-izglitiba/dokumenti/baltijas-petniecibas-programmas-2020-gada-konkursa-dokumenti-un-vadlinijas/) (turpmāk – nolikums) 46. punkts (“Ja projekta iesniegums ir noraidāms finansējuma nepietiekamības dēļ, aģentūra to iekļauj rezerves sarakstā”) norāda, ka apstiprinātie projektu iesniegumi ir tikai tie projekti, kuriem pietika programmas aktivitātē “Baltijas pētniecības programma” pieejamais finansējums, bet rezerves sarakstā ir iekļauti kvalitatīvi projektu iesniegumi, kurus varētu īstenot, ja būtu papildu finansējums. Esošajā situācijā, kad pēc programmas līgumu grozījumu apstiprināšanas Baltijas pētniecības programmā ir pieejams papildu 1 milj. eiro finansējums, tad atbilstoši nolikumam tas piešķirams rezerves projekta īstenošanai.  Veids, kā tiek izvēlēts projekta iesniegums no rezerves saraksta, noteikts nolikuma 47. punktā, kurā norādīts, ka gadījumā, ja finansējums kļūst pieejams, “programmas komiteja no rezerves saraksta izvēlas to projekta iesniegumu, kurš ir ieguvis lielāko punktu skaitu un izvirza priekšlikumu par tā apstiprināšanu”.  Programmas komitejas funkcijas un uzdevumi ir noteikti Pētniecības programmu vadlīniju (Pētniecības programmu izveidošanas un ieviešanas noteikumi Eiropas Ekonomiskās zonas finanšu instrumenta un Norvēģijas finanšu instrumenta 2014.–2021. gadam) ietvaros IV. sadaļā, kas atbilstoši Saprašanās memorandam ir obligātas pētniecības programmu izveidē un ieviešanā. Šajās vadlīnijās, cita starpā, kā viens no programmas komitejas uzdevumiem ir minēta rekomendāciju sniegšana programmas apsaimniekotājam, kuram projekta iesniegumam ir piešķirams finansējums, līdz ar to programmas komitejai šāds pilnvarojums dots jau Saprašanās memorandā.  Noteikumu projekta 4. punkts paredz papildināt Noteikumus Nr. 333 ar 16.1 punktu, nosakot pienākumus aģentūrai un līdzfinansējuma saņēmējam, ja projektā tiek konstatēts nelikumīgs komercdarbības atbalsts.  Nelikumīgu komercdarbības atbalstu aģentūra atgūst saskaņā ar Komercdarbības atbalsta kontroles likumā noteikto kārtību. Noteikumu Nr. 333 16.1 punkts nodrošina, ka līdzfinansējuma saņēmējs gūst nepārprotamu priekšstatu par sankcijām, kas tiks tam piemērotas, ja pienākumi attiecībā komercdarbības atbalstu netiks ievēroti.  Termins “nelikumīgs komercdarbības atbalsts” ir attiecināms arī tad, ja netiek izpildīts Noteikumu Nr.333 16. punkts par saimnieciskas darbības nesaistīta projekta īstenošanu, jo minētais termins nosaka, ka par nelikumīgu komercdarbības atbalstu uzskata arī nepamatoti izlietotu komercdarbības atbalstu, tas ir, tādu komercdarbības atbalstu, kuru tā saņēmējs izmanto, pārkāpjot tā tiesību akta nosacījumus, ar kuru komercdarbības atbalsta saņēmējam, saskaņā ar tiesību aktos noteikto, tika piešķirtas tiesības saņemt komercdarbības atbalstu, vai pārkāpjot tāda Eiropas Komisijas lēmuma nosacījumus, kurš pieņemts atbilstoši Padomes regulas Nr. [2015/1589](http://eur-lex.europa.eu/eli/reg/2015/1589/oj/?locale=LV) 4. panta 2. un 3. punktam vai 9. panta 2., 3. vai 4. punktam.  Pielāgojoties Covid-19 infekcijas izraisītās globālās pandēmijas radītajām sekām, kas būtiski ierobežo fizisku starptautisko mobilitāti, noteikumu projekta 5. punkts paredz vēl bez iepriekš noteiktās trīs līdz 11 mēnešu ilgās mobilitātes arī saīsināto mobilitāti: studējošajiem – piecas darbdienas, un akadēmiskajam vai administratīvajam personālam – divas darbdienas. Vienlaikus noteikumu projektā ietverts tiesiskais regulējumu par tiešsaistes mobilitāti, nosakot tās minimālo ilgumu: studējošajiem 20 stundas, savukārt akadēmiskajam vai administratīvajam personālam – 8 stundas. Noteikumu projekta 5. punkts izstrādāts saskaņā ar Finanšu instrumenta biroja 2020. gada 6. oktobrī veiktajām izmaiņām Pamatrādītāju vadlīnijās, kuras papildinātas ar tiešsaistes un saīsināto mobilitāti.  Saīsinātā mobilitāte (piecas darbdienas) Programmā ieviesta, jo Covid-19 pandēmijas apstākļos nav iespējams paredzēt saslimušo skaitu konkrētā valstī ilgākā periodā un ar to saistītos valstu ieviestos ceļošanas un mācību ierobežojumus. Nosakot piecu darbdienu saīsinātu mobilitātes periodu (piem., studējošo dalībai vasaras skolās), projekta iesnieguma iesniedzējiem tiek nodrošināta lielāka elastība mobilitātes plānošanai.  Noteikumu projekta 6. punkts paredz precizēt regulējumu attiecībā uz attiecināmajām vienas vienības standarta likmēm. Saīsinātā mobilitāte ir piecu darbdienu mācību mobilitāte augstākās izglītības jomā studējošajiem no Latvijas uz donorvalsti vai no donorvalsts uz Latviju. Nosakot saīsināto mobilitāti, Ministrija ir aprēķinājusi piecu darbdienu uzturēšanās atbalsta summu, kas aprēķināta pēc līdzīga principa kā programmā “ERASMUS+”[[2]](#footnote-3), lai nodrošinātu, ka Programmas ietvaros īstenotās mācību mobilitātes nosacījumi ir vismaz tikpat izdevīgi cik programmā “ERSASMUS+”, tādējādi veicinot studējošo iesaisti mobilitātes aktivitātēs (tostarp saīsinātā mobilitātē) starp donorvalsti un Latviju. Mobilitātei, kas ilgst trīs līdz 11 mēnešus, noteiktā atbalsta summa no donorvalsts uz Latviju un no Latvijas uz donorvalsti atbilst Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada periodam Izglītības programmu vadlīnijās[[3]](#footnote-4) noteiktajam. Īsākai mobilitātei tiek piemērots lielāks vienas dienas uzturēšanās atbalsta finansējuma apmērs nekā garākas mobilitātes gadījumos. Aprēķins veikts, vadoties pēc šādiem principiem (mobilitātei no Latvijas uz donorvalsti) – vienai dienai noteikta individuālā uzturēšanās atbalsta summa 70 *euro* apmērā, atbilstoši programmas donorvalstu partnera – Norvēģijas Starptautiskās sadarbības un kvalitātes uzlabošanas aģentūras augstākās izglītības jomā, norādījumam, ka finansējuma apmērs nav mazāks par programmā “ERASMUS+” noteiktās individuālā uzturēšanās atbalsta dienā summas, kas reizināta ar īstermiņa mobilitātes ilgumu - piecām dienām.  Pielietojot tādu pašu metodiku, aprēķins veikts arī mobilitātei no donorvalsts uz Latviju, balstoties uz programmas “ERASMUS+” izmantotajiem individuālā uzturēšanās atbalsta summas apmēriem. Saīsinātās mobilitātes ietvaros var nodrošināt individuālās uzturēšanās atbalsta finansējums 70 *euro* apmērā arī vienu dienu pirms un pēc saīsinātās mācību mobilitātes noteiktā ilguma. Noteikumu projekta 6. punktā precizētā regulējuma attiecībā uz attiecināmajām vienas vienības standarta likmēm pamatā ir 2021. gada 11. maijā no programmas donorvalstu partnera – Norvēģijas Starptautiskās sadarbības un kvalitātes uzlabošanas aģentūras augstākās izglītības jomā, saņemtais ieteikums.  Saīsinātā un tiešsaistes mobilitāte nav attiecināma uz Programmas aktivitātes “Stipendijas” tiem pieciem projekta iesniegumiem, kas tika iesniegti līdz 2021. gada 12. aprīlim pirmā atklātā stipendiju konkursa ietvaros. To apstiprināšanas gadījumā tiks noslēgti projekta līgumi par iesniegto projekta iesniegumu īstenošanu plānotajos termiņos un apjomā, kas atbilst pirmā atklātā stipendiju konkursa nolikumam.  Noteikumu projekts neietekmē tiesības, ar kurām stipendiju projekta iesnieguma iesniedzēji varēja rēķināties, iesniedzot iesniegumu pirmajā atklātajā konkursā. Noteikumu grozījumi ir attiecināmi tikai uz projektiem, kas tiks iesniegti nākamajos konkursos.  Projekta iesnieguma iesniedzējiem, kas iesniedza projektu iesniegumus pirmajā stipendiju konkursā (tai skaitā, arī tiem, kuri noslēgs līgumus par projektu īstenošanu), ir tiesības iesniegt projektu iesniegumus arī otrajā atklātā stipendiju konkursā, tai skaitā par tām pašām izglītības programmām kā pirmajā konkursā, piesakoties uz tiešsaistes un īstermiņa mobilitāti. Tādējādi tiek nodrošinātas vienādas iespējas visām Latvijas augstskolām pieteikties uz visiem trim mobilitātes veidiem, kā arī netiek aizskarta pirmā atklātā konkursa projektu iesniegumu iesniedzēju tiesiskā paļāvība un tiesiskā noteiktība.  Noteikumu projekta 7. punkts paredz divpusējās sadarbības fonda iniciatīvu klāsta precizēšanu, nepārprotami norādot, ka kopīgu Latvijas un donorvalstu pētniecības organizāciju projekta iesniegumu sagatavošana veicina ilgtspējīgu Latvijas un donorvalstu pētniecības organizāciju sadarbību pētniecības jomā, tādējādi stiprinot Latvijas un donorvalstu divpusējās attiecības. Precizējums 32.3. apakšpunktā nepieciešams, lai noteiktu, ka Noteikumu Nr. 333 3. pielikumā norādītais rezultātu/iznākumu rādītājs “Kopīgo projekta iesniegumu skaits turpmākajam finansējumam” ir akceptējams divpusējās sadarbības fonda iznākumu rādītājs, kas stiprina divpusējās attiecības starp Latviju un donorvalstīm.  32.3. apakšpunkts papildināts ar vārdiem “projekta partneriem”, lai nodrošinātu, ka arī divpusējās sadarbības iniciatīvas partneri – Baltijas pētniecības programmas projekta partneri no Igaunijas un Lietuvas – ir tiesīgi segt savus izdevumus iniciatīvas ietvaros no Latvijai piešķirtā divpusējās sadarbības fonda. Tādējādi tiek nodrošināts Noteikumu Nr. 333 3.1. apakšpunktā noteiktais apakšmērķis – veicināt Baltijas valstu pētniecības sniegumu starptautiskā līmenī, sadarbojoties Latvijas, donorvalstu, Igaunijas un Lietuvas pētniecības organizācijām.  Noteikumu projekta 8. punktā noteikta līdzfinansējuma saņēmēja pārskata par īstenotajiem pasākumiem, sasniegtajiem rezultātiem un to izdevumiem kopā ar izdevumus pamatojošo dokumentācijas sagatavošanas un iesniegšanas aģentūrai kārtība, kā arī termiņš, kādā aģentūra atmaksā līdzfinansēja saņēmējam minētā fonda iniciatīvas īstenošanas apstiprinātos izdevumus, papildus nosakot avansa, kuru izmaksā aģentūra, izmaksas apjomu un termiņu. Vēršam uzmanību, ka avansa izlietošanas kārtību atbilstoši Ministru kabineta 2018. gada 13. novembra noteikumu Nr. 683 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības noteikumi” 16.10. apakšpunktam nosaka divpusējā sadarbības fonda iniciatīvas (projekta) īstenošanas līgumā.  Noteikumu projekta 9. punkts, kas paredz izmaiņas Noteikumu Nr. 333 3. pielikumā, izstrādāts, balstoties uz Finanšu instrumenta biroja 2020. gada 6. oktobrī veiktajām izmaiņām Pamatrādītāju vadlīnijās attiecībā uz Programmas aktivitāšu sasniedzamajiem rezultātiem un iznākumiem, to rādītājiem. Minētās izmaiņas paredz, ka Programmas aktivitātē “Stipendijas” programmas iznākuma “Veicināta mācību mobilitāte augstākās izglītības jomā (studējošie un akadēmiskais un administratīvais personāls) starp saņēmējvalsti un donorvalstīm” mobilitāti uzskaita, norādot to arī pēc tiešsaistes vai klātienes formāta. Papildus noteikuma projekta 9. punktā precizēti programmas sasniedzamo rezultātu un iznākumu rādītāju “Apmierinātības līmenis ar partnerību (sadalījumā pa valstu tipiem)” un “Uzticības līmenis starp sadarbībā iesaistītajām saņēmējvalstu un donorvalstu organizācijām (sadalījumā pa valstu tipiem)” sākuma stadijas vērtība un sākuma gads, jo līdzšinējā MK noteikumu Nr. 333 redakcijā noteikts, ka šīs vērtības tiks precizētas. Precizējumus Programmas līgumā attiecībā uz šiem rādītājiem veicis Finanšu instrumenta birojs Finanšu instrumenta biroja informācijas sistēmā GrACE.  Noteikuma projekta 9. punktā ir arī precizētas plānoto rezultātu un iznākumu rādītāju mērķa vērtības, proporcionāli tās samazinot Programmas aktivitātē “Stipendijas” un palielinot Baltijas pētniecības programmā, ņemot vērā, ka 1 milj. eiro liels finansējums tiek pārdalīts no Programmas aktivitātes “Stipendijas” uz Baltijas pētniecības programmu (noteikuma projekta 2. punkts).  Noteikumu projekta 10. punktā noteikti tie noteikuma projekta punkti un apakšpunkti, kas stājas spēkā līdz ar programmas līguma grozījumu stāšanos spēkā. Plānots, ka attiecīgie programmas līguma grozījumi stāsies spēkā līdz ar grozījumu Līgumā par Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas īstenošanu (turpmāk – programmas līgums) stāšanos spēkā, nosakot, ka programmas apsaimniekotājs, pēc grozījumu programmas līgumā saņemšanas no vadošās iestādes sagatavo paziņojumu, kuru publicē oficiālajā izdevumā “Latvijas Vēstnesis”.  Informācija par programmas līguma grozījumu parakstīšanu kopā ar grozīto programmas līgumu tiks publicēta kopējā finanšu instrumentu tīmekļa vietnē [www.eeagrants.lv](http://www.eeagrants.lv) un sociālajos tīklos, tādējādi nodrošinot, ka tiesību normas piemērotājiem ir aktuāla un savlaicīga informācija.  Informācija par programmas līguma grozījumu parakstīšanu vai neparakstīšanu tiks nosūtīta programmas komitejai un sadarbības komitejai, saskaņojot programmas apsaimniekotāja tālāko rīcību.  Ja programmas līguma grozījumi netiks parakstīti, tad noteikumu projekta 10. punktā minētie noteikuma projekta punkti nestāsies spēkā, un Noteikumu Nr. 333 minētie punkti paliks līdzšinējā redakcijā. Noteiktumos Nr.333 tiks veikti grozījumi, dzēšot tos punktus, par kuriem grozījumi Programmas līgumā nav veikti.  Protokollēmumā, savukārt, norādīts, ka Programmas apsaimniekotājs var uzņemties no noteikumu projekta izrietošās saistības attiecībā uz finanšu līdzekļu pārdali no programmas aktivitātes “Stipendijas” uz programmas aktivitāti “Baltijas pētniecības programma”, programmas aktivitātes “Baltijas pētniecības programma” papildus finansējuma piešķiršanu un programmas aktivitātes “Stipendijas” īstermiņa un tiešsaistes mobilitāti tikai pēc programmas līguma grozījumu parakstīšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, Valsts izglītības attīstības aģentūra, Latvijas Zinātnes padome. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) Valsts izglītības attīstības aģentūra;  2) Latvijas Zinātnes padome;  3) Latvijas augstskolas – Programmas aktivitātes “Stipendijas” projekta iesnieguma iesniedzēji;  4) Latvijā reģistrētas zinātniskās institūcijas, kas atbilst pētniecības organizācijas statusam – Baltijas pētniecības programmas projekta iesnieguma iesniedzēji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskajam regulējumam nav ietekmes uz tautsaimniecību un administratīvo slogu, jo tas paredz datuma, sākot no kura Baltijas pētniecības programmas aģentūras funkcijas pilda Latvijas Zinātnes padome, maiņu atbilstoši Rīkojumā Nr. 151 noteiktajai Ministrijas padotībā esošo valsts pārvaldes iestāžu reorganizācijai, nemainot to būtību. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 2020. gada 3. februārī Noteikumi Nr. 333 tika publicēti Izglītības un zinātnes ministrijas tīmekļvietnē un Valsts kancelejas tīmekļvietnē sabiedrības līdzdalībai ar termiņu līdz 2020. gada 17. februārim. Noteikumu projekts nemaina projekta iesniegumu iesniedzēju, gala saņēmēju loku, kā arī iznākumu un rezultātu rādītājus, tādēļ noteikumu projekts atkārtoti publicēts netika. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās šādas institūcijas:  1) Ministrija;  2) Valsts izglītības attīstības aģentūra;  3) Latvijas Zinātnes padome;  4) Finanšu ministrija kā vadošā iestāde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts ietekmē Valsts izglītības attīstības aģentūras un Latvijas Zinātnes padomes funkcijas, nosakot vēlāku datumu Baltijas pētniecības programmas aģentūras funkciju nodošanai, kas saistīts ar Ministrijas padotībā esošo valsts pārvaldes iestāžu reorganizāciju, kas noteikta ar Rīkojumu Nr. 151. Noteikumu projekta izpilde neprasa jaunu institūciju izveidi, esošu institūciju likvidāciju. Noteikumu projekta izpilde nodrošināma pieejamo cilvēkresursu ietvaros. |
| 3. | Cita informācija | Nav. |

Izglītības un zinātnes ministre A.Muižniece

Vizē:

Valsts sekretārs J. Volberts

Leiškalne 67047909

Anna.Leiskalne@izm.gov.lv

1. <https://eeagrants.org/resources/eea-and-norway-grants-2014-2021-core-indicator-guidance> [↑](#footnote-ref-2)
2. <https://ec.europa.eu/programmes/erasmus-plus/programme-guide/part-b/key-action-1/mobility-higher-education-students-staff_en> [↑](#footnote-ref-3)
3. <https://eeagrants.org/resources/2014-2021-guideline-educational-programmes> [↑](#footnote-ref-4)